طالبات النقابة الوطنية للصحافة المغربية إدارة يومية “أخبار اليوم” بالصرف الفوري لكَاع الأجور المتراكمة لفائدة مجموع الفئات العاملة لديها، ورفضات ربط هذه العملية بعدم صرف دعم وزارة الاتصال، واللي حتى هو كتبقى تسويتو من مسؤولياتها، حسبها. من جهة خرى، دعات نقابة الصحافة مسؤولي قطاع الاتصال إلى توضيح أسباب تعثر عدم صرف الأجور وفق المسطرة الدعم الاستثنائي حتى تتضح المعطيات للصحفيات والصحافيين والعاملات والعمال، وترفض جعلهم كبش فداء لملاحظات أو تقييمات للوزارة حول أوجه صرف منحة الدعم في سنوات ماضية. واعتبرات النقابة أن التصعيد اللي داروه صحافيي يومية “أخبار اليوم”، وباقي العاملين بها، من خلال الاعتصام بمقرها، احتجاجا على عدم صرف أجورهم، هي “خطوات نضالية مشروعة”، وهذشي فظل “التجاهل المستمر لإدارة المؤسسة، وعدم إبداء حسن النية بخصوص تسوية مشكل تراكم الرواتب والتعويضات غير المصروفة لمستحقيها”، كيف كتقول. وزادت النقابة، كيف جا فبلاغ ليها اليوم الجمعة، أن الصحافيين والعمال من حقهم يتوصلو بأجورهم وتعويضاتهم، حيت “هذا حق أصلي وثابت لا يقبل التأجيل”، وماشي من المعقول “تبرير حرمانهم من مستحقاتهم بأي دعاوى مرتبطة بمشاكل تسييرية”، كيف حملات النقابة إدارة الشركة المسؤولية الأولى والحصرية فهذ الوضع اللي وصفاتو ب”الشاذ”، واللي لا دخل للصحافيين والعاملين فيه. وقالت أن الصراعات ف”أخبار اليوم” ماخاصهاش تكون على حساب الحقوق الثابتة للصحافيين، وعلى راسها انتظام الأجور، والالتزامات والتحملات الاجتماعية. ونددات النقابة بالتسريحات اللي قامت بيه المؤسسة، واللي اعتبراتها موسومة بالطرد التعسفي، وكذا كل أشكال التضييق بهدف دفع مستخدمين آخرين بالمؤسسة لمغادرتها دون الحصول على تعويضاتهم. 
بعد اعتصام صحافييها. نقابة الصحافة لـ”أخبار اليوم”: عطيو للناس رزقهم.. وأنتوما اللي كتحملو مسؤولية تاخدو دعم الوزارة